Στις κατηγορίες της αντιπολίτευσης ότι η κυβέρνηση καταργεί το ΣΕΠΕ και τον ΣΔΟΕ απάντησε στη διάρκεια συνέντευξής του στον ΣΚΑΪ και τον Γιώργο Αυτιά ο κυβερνητικός εκπρόσωπος, Στέλιος Πέτσας.

«Μπορείτε να πάρετε τηλέφωνο έναν υπάλληλο του ΣΔΟΕ σήμερα και να του πείτε αν καταργείται; Δεν πάει πουθενά το ΣΔΟΕ. Αυτό που καταργείται είναι ο μετακλητός πολιτικός προϊστάμενος ο οποίος τοποθετούνταν εκεί ως τοποτηρητής της κυβέρνησης για να χρησιμοποιεί πολλές φορές ένα πολύ βαρύ ελεγκτικό μηχανισμό όπως είναι ο ΣΔΟΕ για να εξυπηρετεί πολιτικά συμφέροντα», είπε αρχικά ο κυβερνητικός εκπρόσωπος.

«Σας λέω αυτό που ξέρουν όλοι και αυτό που υπαινίχθηκε ο κ. Αλεξιάδης με την ανακοίνωσή του. Εγώ αυτό που λέω είναι ότι θα φύγει ο πολιτικός μετακλητός προϊστάμενος, θα εξακολουθήσει να υπάρχει το ΣΔΟΕ» και τόνισε πως «θα προΐσταται αυτής γενικός διευθυντής που θα προέρχεται με βάση τον υπαλληλικό κώδικα και δεν θα υπάγεται στις εντολές – το άμεσο χέρι της κρατικής μηχανής».

«Άρα το ΣΔΟΕ δεν καταργείται, αποκομματικοποιείται», σημείωσε.